UDHËZIM
Nr. 47, datë 22.10.2014

PËR PROCEDURAT E ZHVILLIMIT TË KONKURSEVE TË PRANIMIT DHE MËNYRAT E VLERËSIMIT TË KANDIDATËVE NË DISA PROGRAME STUDIMI TË CIKLIT TË DYTË ME KOHË TË PLOTË "MASTER PROFESIONAL" DHE MASTER I SHKENCVE"/"MASTER I ARTEVE TË BUKURA", NË UNIVERSITETIN E ARTEVE , TIRANË, NË VITIN AKADEMIK 2014-2015

Mbështetur në nenin 102 të Kushtetutës së Republikës së Shqipërisë, në nenet 26, 34 dhe 75 të ligjit nr. 9741, datë 21.5.2007 "Për arsimin e lartë në Republikën e Shqipërisë", të ndryshuar, vendimi nr. 668, datë 15.10.2014, të Këshillit të Ministrave, "Për kuotat e pranimit dhe tarifat e shkollimit, në institucionet publike të arsimit të lartë, për programet e studimeve të ciklit të dytë me kohë të plotë, "Master Profesional" dhe "Master i Shkencave"/"Master i Arteve të Bukura", për vitin akademik 2014-2015",

UDHËZOJ:

1. Për afatet e aplikimeve, regjistrimit dhe zhvillimit të konkurseve të pranimit, regjistrimit përfundimtar të kandidatëve, si dhe tarifat e konkurrimit, të zbatohet sa është parashikuar në udhëzimin nr. 46, datë 20.10.2014 "Për procedurat e pranimit dhe të regjistrimit në ciklin e dytë të studimeve me kohë të plotë "Master Profesional" dhe "Master i Shkencave"/"Master i Shkencave"/"Master i Arteve të Bukura” në institucionet publike të arsimit të lartë, për vitin akademik 2014-2015".
2. Pranimet në programet e studimeve të ciklit të dytë me kohë të plotë, për vitin akademik 2014-2015, në Universitetin e Arteve, Tiranë, bëhen mbi bazën e rezultateve të ciklit të parë dhe të rezultateve të fituara nga konkursi i pranimit, i organizuar nga ky institucion publik i arsimit të lartë.
3. Rezultatet e ciklit të parë (nota mesatare e lëndëve të të gjitha viteve të shkollimit), të llogariten në masën 30% dhe rezultatet e konkursit të pranimit në masën 70% sipas tabelës nr. 1, bashkëngjitur këtij udhëzimi.
4. Për të gjitha programet e studimit të ciklit të dytë në Universitetin e Arteve, Tiranë, pikët minimale dhe maksimale të konkurseve përcaktohen në tabelën nr. 2, bashkëngjitur këtij udhëzimi. Rregulloret dhe programet e konkurseve, të miratuara nga Universiteti i Arteve, Tiranë, të bëhen publike, brenda orës 11:00 të datës 23 tetor 2014.
5. Rektorati dhe dekanatet e Universitetit të Arteve, Tiranë të shpallin në mjediset e tyre, si dhe në faqet web përkatëse brenda orës 11:00 të datës 23 tetor 2014, procedurat përkatëse dhe listën e dokumenteve të nevojshme për të siguruar një ecuri normale të procesit të regjistrimit në konkursin e pranimit në ciklin e dytë me kohë të plotë.
6. Dekanati, pas shqyrtimit të dokumentacionit përkatës nga ana e komisioneve ad hoc, shpall dhe afishon listat e kandidatëve që kanë aplikuar për konkurs, në vende të dukshme, në mjediset e njësive kryesore përkatëse, brenda orës 16:00, të datës 4 nëntor 2014.
7. Konkurset e pranimit monitorohen nga përfaqësues të MAS-it.
8. Për zbatimin e këtij udhëzimi ngarkohen Sekretari i Përgjithshëm, Drejtoria e Arsimit të Lartë dhe Shkencës, në Ministrinë e Arsimit dhe Sportit, Agjencia Kombëtare e Provimeve, si dhe Universiteti i Arteve, Tiranë.
Ky udhëzim hyn në fuqi menjëherë dhe botohet në Fletoren Zyrtare.

MINISTRI I ARSIMIT DHE SPORTIT 
Lindita Nikolla 

